Lav et referat af nedenstående tekst:

Tekst:
Da TakeNOW Aalborg i januar blev erklæret konkurs blev dørene til forretningen i CitySyd i Aalborg lukket og låst. Desværre for standlejerne med alle deres tilbageværende varer inde i lokalerne. Derfor har de den seneste tid gået rundt i uvished om, hvornår og om de overhovedet kunne få deres varer igen, når kurator har gjort boet op. Lørdag blev dørene så åbnet op til første dag, hvor standlejerne kunne afhente deres ting. - Den er gået rigtig fint. Folk er skuffede, og det er jo fuldt forståeligt. Men jeg synes, folk har taget det rigtig postivt, når man tænker på den position, som de nu engang er i, fortæller Christian Steenfat, der er forretningsudvikler og ejer af TakeNOW franchiset. TakeNOW åbner den 1. marts en ny forretning i Hjørring. Denne gang er det en butik, de selv ejer, i modsætning til den konkursramte butik i Aalborg, der blot købte sig til at bruge franchiset TakeNOW. Alle standlejerne i Aalborg-butikken bliver tilbudt tre måneders gratis leje i den nye forretning i Hjørring. - Indtil videre er der 76 standlejere, der rykker med til Hjørring, og det er knapt halvdelen. Det har givet noget rids i lakken, men vi gør hvad vi kan for at redde det, og det er også derfor, vi fremadrettet selv vil eje butikkerne, fortæller Christian Steenfat. Har stadig penge til gode Udover at få adgang til de eksisterende varer i forretningen mangler standlejerne stadig at få penge for de varer, der blev solgt i december og den første halvdel af januar. - Jeg ved lige præcis, hvad TakeNOW Aalborg skylder, så jeg har lavet et samlet krav til kurator fra alle standlejerne i Aalborg, simpelthen for at gøre det lettere for standlejerne, fortæller Christian Steenfat. Nu skal kurator gøre boet op, før standlejerne ved, om de får deres tilgodehavender tilbage. - Og der kommer til at gå lang tid. Rigtig lang tid, fortæller Christian Steenfat. Man kan hente sine varer hos TakeNOW Aalborg frem til tirsdag klokken 17.00. Hvis varerne ikke er afhentet der, forbeholder kurator for TakeNOW Aalborg sig retten til at fjerne varerne, uden mulighed for, at man som standlejer kan få dem igen.

Referat:
Lørdag blev det langt om længe muligt for standlejere at hente varer i den konkursramte TakeNOW Aalborg.